SET บ่ายร้อนแรง! กระฉูดกว่า 21 จุด รับแรงซื้อหุ้นพลังงานหนุน หลังราคาน้ำมันพุ่ง
SET บ่ายร้อนแรง! กระฉูดกว่า 21 จุด รับแรงซื้อหุ้นพลังงานหนุน หลังราคาน้ำมันพุ่ง โดยดัชนีตลาดหุ้นไทย เมื่อเวลา 15.17 น. ดัชนี SET อยู่ที่ 1,792.67 จุด เพิ่มขึ้น 21.11 จุด หรือ 1.19% มูลค่าซื้อขายที่ 5.95 หมื่นล้านบาท
19 เม.ย. 2561

ผู้สื่อข่าวรายงานว่า ดัชนีตลาดหุ้นไทย เมื่อเวลา 15.17 น. ดัชนี SET อยู่ที่ 1,792.67 จุด เพิ่มขึ้น 21.11 จุด หรือ 1.19% มูลค่าซื้อขายที่ 5.95 หมื่นล้านบาท โดยปัจจัยที่ส่งผลให้ดัชนีภาคบ่ายปรับตัวเพิ่มขึ้นอย่างร้อนแรงมาจากแรงซื้อหุ้นกลุ่มพลังงาน-ปิโตรเคมี หลังราคาน้ำมันปรับตัวเพิ่มขึ้น

ด้าน บล.ซีจีเอส-ซีไอเอ็มบี ระบุในบทวิเคราะห์ แนวโน้มการซื้อขายช่วงบ่าย ลุ้นดีดตัวทดสอบแนวต้านที่ 1,790 จุด ภาพรวมในช่วงเช้าเริ่มคึกคักขึ้นหลังมีแรงซื้อหุ้นพลังงาน ขณะที่ปริมาณการซื้อขายเริ่มเพิ่มขึ้น โดยแรงขายที่เกิดขึ้นมาจากการขายทำกำไรหุ้นที่ขึ้นแรงก่อนหน้านี้และหุ้นกลุ่มธนาคาร แต่ไม่มาก ภาพรวมในภาคบ่ายคาดตลาดยังคงแกว่งตัวในกรอบแคบๆ
อย่างไรก็ตามการที่ SET Index ดีดตัวขึ้นเหนือ 1,782 จุด ซึ่งเป็นระดับเส้นค่าเฉลี่ย 75 วัน ถือเป็นจุดสำคัญ ที่มองว่าตลาดจะไปต่อโดยมีสัญญาณในเชิงบวกจากตลาดหุ้นต่างประเทศทั้งการเปิดของตลาดหุ้นยุโรป ดัชนีล่วงหน้าของดาวโจนส์และราคาน้ำมัน เรามองว่าภาคบ่ายน่าจะยังมีแรงซื้อหุ้นพลังงานโดยเฉพาะโรงกลั่นและปิโตรเคมี
โดยมองแนวรับ 1,784-1,782 จุด แนวต้าน 1,790-1,794 จุด พร้อมทั้งแนะนำซื้อหุ้นพื้นฐานกลุ่มโรงกลั่น ปิโตรเคมีและค้าปลีก อย่าง SPRC, IVL, BJC และ CPALL
ส่วนนายมงคล พ่วงเภตรา ผู้อำนวยการอาวุโส ฝ่ายวิเคราะห์หลักทรัพย์กลยุทธ์การลงทุน บล.เคทีบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้น รับแรงหนุนจากหุ้นในกลุ่มพลังงานดีดตัวขึ้นมาตอบรับราคาน้ำมันที่พุ่งแรงตามปัจจัยแวดล้อมเกื้อหนุน ไม่ว่าจะเป็นเรื่องโอเปกจะยังลดกำลังการผลิต, สต็อคน้ำมันดิบในสหรัฐฯลดลง เป็นต้น ส่งผลให้ราคาหุ้น PTT, PTTEP, PTTGC ขึ้นมานำตลาดฯในเช้านี้ ผลักดันดัชนีฯขึ้นไปราว 12 จุด